Aachen 19. novembra (TASR) - Lotyšský huslista Gidon Kremer a speváčka Oumou Sangare z afrického Mali prevzali v nedeľu v nemeckom Aachene Hudobné ceny Organizácie OSN pre výchovu, vedu a kultúru (UNESCO).
Jordánsky predseda Medzinárodnej hudobnej rady Kifáh Fachúrí označil v laudáciu Gidona Kremera za jedného z najvýznamnejších huslistov súčasnosti, hudobníka s mimoriadnym talentom.
Oumou Sangare (33), ktorá je vôbec najmladšou laureátkou predmetného ocenenia v doterajšej histórii, je dokonalou umelkyňou kozmopolitnej orientácie. V jej osobnosti sa spája mimoriadna muzikalita a sociálna angažovanosť, odznelo na slávnostnom ceremoniáli.
Hudobnú cenu udeľuje UNESCO spoločne s Medzinárodnou hudobnou radou IMC od roku 1975, a to jednotlivcom a inštitúciám za ich prínos k rozvoju hudby a porozumeniu medzi národmi. Laureáti tohto ocenenia získavajú popri dotácii vo výške 5000 mariek aj Picasso-Miróovu medailu.
Medzi doterajšími laureátmi ocenenia figurujú napríklad svetoznámy americký skladateľ a dirigent Leonard Bernstein (1979), juhoafrická speváčka Miriam Makeba (1993), Medzinárodná Bachova akadémia z Nemecka (1994), či kanadský jazzový velikán, pianista Oscar Peterson (2000).